Document ID: 32011R0327

Title and Content:
ΚΑΝΟΝΙΣΜΌΣ (ΕΕ) αριθ. 327/2011 ΤΗΣ ΕΠΙΤΡΟΠΉΣ της 30ής Μαρτίου 2011 για την εφαρμογή της οδηγίας 2009/125/ΕΚ του Ευρωπαϊκού Κοινοβουλίου και του Συμβουλίου όσον αφορά τις απαιτήσεις οικολογικού σχεδιασμού ανεμιστήρων με κινητήρα ηλεκτρικής ισχύος εισόδου μεταξύ 125 W και 500 kW (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2009/125/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τη θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα (1), και ιδίως το άρθρο 15 παράγραφος 1, Έπειτα από διαβούλευση με το φόρουμ διαβούλευσης για τον οικολογικό σχεδιασμό, Εκτιμώντας τα ακόλουθα: (1) Σύμφωνα με την οδηγία 2009/125/ΕΚ, η Επιτροπή οφείλει να καθορίσει απαιτήσεις οικολογικού σχεδιασμού για συνδεόμενα με την ενέργεια προϊόντα τα οποία αντιπροσωπεύουν σημαντικό όγκο πωλήσεων και εμπορικών συναλλαγών, έχουν σημαντικές περιβαλλοντικές επιπτώσεις και παρουσιάζουν σημαντικές δυνατότητες βελτίωσης όσον αφορά τις περιβαλλοντικές τους επιπτώσεις χωρίς υπερβολικό κόστος. (2) Το άρθρο 16 παράγραφος 2 της οδηγίας 2009/125/ΕΚ προβλέπει ότι η Επιτροπή θεσπίζει, κατά περίπτωση, ένα εκτελεστικό μέτρο για προϊόντα στα οποία χρησιμοποιούνται συστήματα ηλεκτροκινητήρων, σύμφωνα με τη διαδικασία που αναφέρεται στο άρθρο 19 παράγραφος 3 και με τα κριτήρια που καθορίζονται στο άρθρο 15 παράγραφος 2 και μετά από διαβούλευση με το φόρουμ διαβούλευσης. (3) Οι ανεμιστήρες που κινούνται από κινητήρες ηλεκτρικής ισχύος εισόδου μεταξύ 125 W και 500 kW αποτελούν σημαντικό τμήμα των διαφόρων προϊόντων διακίνησης αέρα. Ελάχιστες απαιτήσεις ενεργειακής απόδοσης για τους ηλεκτροκινητήρες προβλέπει ο κανονισμός (ΕΚ) αριθ. 640/2009 της Επιτροπής, της 22ας Ιουλίου 2009, σχετικά με την εφαρμογή της οδηγίας 2005/32/ΕΚ του Ευρωπαϊκού Κοινοβουλίου και του Συμβουλίου όσον αφορά τις απαιτήσεις οικολογικού σχεδιασμού ηλεκτροκινητήρων (2), συμπεριλαμβανομένων ηλεκτροκινητήρων που είναι εφοδιασμένοι με συστήματα μετάδοσης κίνησης μεταβλητής ταχύτητας. Οι απαιτήσεις αυτές ισχύουν επίσης για τους κινητήρες οι οποίοι αποτελούν μέρος συστημάτων κινητήρα-ανεμιστήρα. Ωστόσο, πολλοί ανεμιστήρες που καλύπτονται από τον παρόντα κανονισμό χρησιμοποιούνται σε συνδυασμό με κινητήρες που δεν υπάγονται στον κανονισμό (ΕΚ) αριθ. 640/2009. (4) Η συνολική ηλεκτρική κατανάλωση των ανεμιστήρων με κινητήρα ηλεκτρικής ισχύος εισόδου μεταξύ 125 W και 500 kW ανέρχεται σε 344 TWh ετησίως και θα αυξηθεί στις 560 TWh το 2020 αν συνεχιστούν οι τρέχουσες τάσεις της αγοράς στην Ένωση. Οι οικονομικά αποτελεσματικές δυνατότητες βελτίωσης μέσω του σχεδιασμού ανέρχονται σε περίπου 34 TWh ετησίως το 2020, μέγεθος που αντιστοιχεί σε 16 Mt εκπομπών CO2. Συνεπώς, οι ανεμιστήρες με ηλεκτρική ισχύ εισόδου μεταξύ 125 W και 500 kW αντιπροσωπεύουν ένα προϊόν για το οποίο πρέπει να θεσπιστούν απαιτήσεις οικολογικού σχεδιασμού. (5) Πολλοί ανεμιστήρες είναι ενσωματωμένοι σε άλλα προϊόντα χωρίς να διατίθενται στην αγορά ή να τίθενται σε λειτουργία χωριστά κατά την έννοια του άρθρου 5 της οδηγίας 2009/125/ΕΚ και της οδηγίας 2006/42/ΕΚ του Ευρωπαϊκού Κοινοβουλίου και του Συμβουλίου, της 17ης Μαΐου 2006, σχετικά με τα μηχανήματα και την τροποποίηση της οδηγίας 95/16/ΕΚ (3). Για την υλοποίηση του μεγαλύτερου μέρους των οικονομικά αποτελεσματικών δυνατοτήτων εξοικονόμησης ενέργειας και τη διευκόλυνση της επιβολής του μέτρου, οι ανεμιστήρες μεταξύ 125 W και 500 kW που είναι ενσωματωμένοι σε άλλα προϊόντα θα πρέπει επίσης να υπόκεινται στις διατάξεις αυτού του κανονισμού. (6) Πολλοί ανεμιστήρες αποτελούν μέρος συστημάτων εξαερισμού που είναι εγκατεστημένα σε κτίρια. Η εθνική νομοθεσία που βασίζεται στην οδηγία 2010/31/ΕΕ του Ευρωπαϊκού Κοινοβουλίου και του Συμβουλίου, της 19ης Μαΐου 2010, για την ενεργειακή απόδοση των κτιρίων (4), μπορεί να ορίζει νέες, αυστηρότερες απαιτήσεις ενεργειακής απόδοσης για τα εν λόγω συστήματα εξαερισμού, χρησιμοποιώντας τις μεθόδους υπολογισμού και μετρήσεων που ορίζονται στον παρόντα κανονισμό, όσον αφορά την απόδοση του ανεμιστήρα. (7) Η Επιτροπή έχει εκπονήσει προπαρασκευαστική μελέτη στην οποία αναλύθηκαν οι τεχνικές, περιβαλλοντικές και οικονομικές πτυχές των ανεμιστήρων. Η μελέτη εκπονήθηκε από κοινού με εμπλεκόμενους φορείς και ενδιαφερόμενα μέρη από την Ένωση και τρίτες χώρες και τα αποτελέσματα δημοσιοποιήθηκαν. Περαιτέρω εργασίες και διαβουλεύσεις κατέδειξαν ότι το πεδίο εφαρμογής θα μπορούσε να διευρυνθεί περαιτέρω, με την επιφύλαξη εξαιρέσεων για συγκεκριμένες εφαρμογές στην περίπτωση των οποίων οι απαιτήσεις δεν θα ήταν κατάλληλες. (8) Η προπαρασκευαστική μελέτη κατέδειξε ότι οι ανεμιστήρες με κινητήρα ισχύος εισόδου μεταξύ 125 W και 500 kW διατίθενται στην αγορά της ΕΕ σε μεγάλες ποσότητες, ενώ η κατανάλωση ενέργειας κατά τη φάση της χρήσης τους είναι η πιο σημαντική περιβαλλοντική πτυχή όλων των φάσεων του κύκλου ζωής τους. (9) Η προπαρασκευαστική μελέτη καταδεικνύει ότι η ηλεκτρική κατανάλωση κατά τη χρήση είναι η μοναδική σημαντική παράμετρος οικολογικού σχεδιασμού που σχετίζεται με τον σχεδιασμό του προϊόντος, όπως προβλέπει η οδηγία 2009/125/ΕΚ. (10) Οι βελτιώσεις της ενεργειακής απόδοσης των ανεμιστήρων με κινητήρα ηλεκτρικής ισχύος εισόδου μεταξύ 125 W και 500 kW πρέπει να επιτευχθούν με την εφαρμογή υφιστάμενων μη αποκλειστικών, οικονομικά αποτελεσματικών τεχνολογιών, με τις οποίες είναι δυνατή η μείωση του συνολικού συνδυασμένου κόστους αγοράς και λειτουργίας τους. (11) Οι απαιτήσεις οικολογικού σχεδιασμού θα πρέπει να εναρμονίζουν τις απαιτήσεις ενεργειακής απόδοσης για ανεμιστήρες με κινητήρα ηλεκτρικής ισχύος εισόδου μεταξύ 125 W και 500 kW σε ολόκληρη την Ένωση, ώστε να συμβάλλουν στη λειτουργία της εσωτερικής αγοράς και στη βελτίωση των περιβαλλοντικών επιδόσεων των εν λόγω προϊόντων. (12) Οι μικροί ανεμιστήρες που κινούνται (έμμεσα) από ηλεκτροκινητήρες ισχύος μεταξύ 125 W και 3 kW, οι οποίοι εξυπηρετούν πρωτίστως άλλες λειτουργίες, δεν εμπίπτουν στο πεδίο εφαρμογής. Για παράδειγμα, ένας μικρός ανεμιστήρας για την ψύξη του ηλεκτροκινητήρα αλυσοπρίονου δεν εμπίπτει στο πεδίο εφαρμογής, ακόμη και εάν η ισχύς του κινητήρα του αλυσοπρίονου (ο οποίος κινεί και τον ανεμιστήρα) υπερβαίνει τα 125 W. (13) Πρέπει να προβλεφθεί το ενδεδειγμένο χρονοδιάγραμμα για τον εκ νέου σχεδιασμό προϊόντων και την προσαρμογή γραμμών παραγωγής από τους κατασκευαστές. Το χρονοδιάγραμμα πρέπει να εξασφαλίζει την αποφυγή αρνητικών επιπτώσεων στην προσφορά ανεμιστήρων με κινητήρα ηλεκτρικής ισχύος εισόδου μεταξύ 125 W και 500 kW, τη συνεκτίμηση των επιπτώσεων στο κόστος για τους κατασκευαστές και, ειδικότερα, για τις μικρομεσαίες επιχειρήσεις, και ταυτοχρόνως την έγκαιρη επίτευξη των στόχων του κανονισμού. (14) Προβλέπεται επανεξέταση του παρόντος κανονισμού, το αργότερο τέσσερα έτη μετά την έναρξη ισχύος του. Η διαδικασία επανεξέτασης μπορεί να αρχίσει νωρίτερα, εφόσον η Επιτροπή συγκεντρώσει στοιχεία που το δικαιολογούν. Κατά την επανεξέταση, θα πρέπει ιδίως να εκτιμηθούν ο καθορισμός απαιτήσεων ανεξάρτητων από την τεχνολογία, οι δυνατότητες χρήσης συσκευών μετάδοσης κίνησης μεταβλητής ταχύτητας (variable speed drives - VSD) και η αναγκαιότητα του αριθμού και του πεδίου εφαρμογής των εξαιρέσεων, καθώς και η υπαγωγή των ανεμιστήρων με ηλεκτρική ισχύ εισόδου μικρότερη των 125 W. (15) Η ενεργειακή απόδοση των ανεμιστήρων με κινητήρα ηλεκτρικής ισχύος εισόδου μεταξύ 125 W και 500 kW πρέπει να προσδιορίζεται με αξιόπιστες, ακριβείς και αναπαραγώγιμες μεθόδους μετρήσεων, στις οποίες λαμβάνονται υπόψη οι γενικά αποδεκτές τελευταίες εξελίξεις και, εφόσον υπάρχουν, εναρμονισμένα πρότυπα που έχουν εγκριθεί από τους ευρωπαϊκούς οργανισμούς τυποποίησης οι οποίοι αναφέρονται στο παράρτημα Ι της οδηγίας 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών και των κανόνων σχετικά με τις υπηρεσίες της κοινωνίας των πληροφοριών (5). (16) Με τον παρόντα κανονισμό αναμένεται να αυξηθεί η διείσδυση στην αγορά τεχνολογιών που περιορίζουν τις περιβαλλοντικές επιπτώσεις των ανεμιστήρων με κινητήρες ηλεκτρικής ισχύος εισόδου μεταξύ 125 W και 500 kW, με αποτέλεσμα εκτιμώμενη εξοικονόμηση ηλεκτρικής ενέργειας 34 TWh ετησίως μέχρι το έτος 2020, σε σύγκριση με την κατάσταση που συνεπάγεται η απουσία μέτρων. (17) Σύμφωνα με τις διατάξεις του άρθρου 8 της οδηγίας 2009/125/ΕΚ, ο παρών κανονισμός πρέπει να εξειδικεύσει τις εφαρμοστέες διαδικασίες αξιολόγησης της συμμόρφωσης. (18) Για να διευκολυνθούν οι έλεγχοι συμμόρφωσης, πρέπει να απαιτείται από τους κατασκευαστές να παρέχουν πληροφορίες στον φάκελο τεχνικής τεκμηρίωσης που αναφέρεται στα παραρτήματα IV και V της οδηγίας 2009/125/ΕΚ. (19) Για τον περαιτέρω περιορισμό των περιβαλλοντικών επιπτώσεων των ανεμιστήρων με κινητήρα ηλεκτρικής ισχύος εισόδου μεταξύ 125 W και 500 kW, οι κατασκευαστές πρέπει να παρέχουν κατάλληλες πληροφορίες σχετικά με την αποσυναρμολόγηση, την ανακύκλωση ή την τελική διάθεση των εν λόγω ανεμιστήρων στο τέλος του κύκλου ζωής τους. (20) Πρέπει να καθοριστούν κριτήρια συγκριτικής αξιολόγησης για τους διαθέσιμους σήμερα τύπους ανεμιστήρων υψηλής ενεργειακής απόδοσης. Αυτό θα συμβάλει στην εξασφάλιση ευρέως διαθέσιμων και ευχερώς προσπελάσιμων πληροφοριών, ειδικότερα για τις πολύ μικρές και τις μικρομεσαίες επιχειρήσεις, ώστε να διευκολυνθεί περαιτέρω η υιοθέτηση των βέλτιστων τεχνολογιών σχεδιασμού και να διευκολυνθεί η ανάπτυξη πιο αποδοτικών προϊόντων για τη μείωση της ενεργειακής κατανάλωσης. (21) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 19 παράγραφος 1 της οδηγίας 2009/125/ΕΚ, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο και πεδίο εφαρμογής 1. Ο παρών κανονισμός ορίζει απαιτήσεις οικολογικού σχεδιασμού για τη διάθεση στην αγορά και τη θέση σε λειτουργία ανεμιστήρων, συμπεριλαμβανομένων όσων ενσωματώνονται σε άλλα συνδεόμενα με την ενέργεια προϊόντα που υπάγονται στην οδηγία 2009/125/ΕΚ. 2. Ο παρών κανονισμός δεν εφαρμόζεται σε ανεμιστήρες που είναι ενσωματωμένοι σε: i) προϊόντα με έναν μόνο ηλεκτροκινητήρα ισχύος έως 3 kW, εάν ο ανεμιστήρας είναι τοποθετημένος στον άξονα που χρησιμοποιείται για την κίνηση της βασικής λειτουργίας· ii) στεγνωτήρια και πλυντήρια-στεγνωτήρια μέγιστης ηλεκτρικής ισχύος εισόδου ≤ 3 kW· iii) απορροφητήρες μέγιστης συνολικής ηλεκτρικής ισχύος εισόδου 280 W για τον (τους) ανεμιστήρα(-ες). 3. Ο παρών κανονισμός δεν εφαρμόζεται σε ανεμιστήρες οι οποίοι: α) έχουν σχεδιαστεί ειδικά για λειτουργία σε εκρήξιμη ατμόσφαιρα, όπως αυτή ορίζεται στην οδηγία 94/9/ΕΚ του Ευρωπαϊκού Κοινοβουλίου και του Συμβουλίου (6)· β) έχουν σχεδιαστεί για χρήση μόνο σε έκτακτη ανάγκη, με λειτουργία βραχείας διάρκειας, όσον αφορά τις απαιτήσεις πυρασφάλειας που ορίζονται στην οδηγία 89/106/ΕΚ του Συμβουλίου (7)· γ) έχουν σχεδιαστεί ειδικά για λειτουργία: i) α) σε συνθήκες όπου η θερμοκρασία λειτουργίας του ρεύματος αερίου υπερβαίνει τους 100 °C· β) σε συνθήκες όπου η θερμοκρασία περιβάλλοντος λειτουργίας του κινητήρα που τροφοδοτεί τον ανεμιστήρα, αν βρίσκεται εκτός του ρεύματος αερίου, υπερβαίνει τους 65 °C· ii) σε συνθήκες όπου η ετήσια μέση θερμοκρασία του ρεύματος αερίου ή/και η θερμοκρασία περιβάλλοντος λειτουργίας του κινητήρα, αν βρίσκεται εκτός του ρεύματος αερίου, είναι χαμηλότερη από - 40 °C· iii) με τάση τροφοδότησης 1 000 V AC ή 1 500 V DC· iv) σε τοξικό, πολύ διαβρωτικό ή εύφλεκτο περιβάλλον ή σε περιβάλλον με λειαντικές ουσίες· δ) διατέθηκαν στην αγορά πριν από την 1η Ιανουαρίου 2015 προκειμένου να αντικαταστήσουν πανομοιότυπους ανεμιστήρες ενσωματωμένους σε προϊόντα τα οποία διατέθηκαν στην αγορά πριν από την 1η Ιανουαρίου 2013· με εξαίρεση το ότι η συσκευασία, οι πληροφορίες για το προϊόν και η τεχνική τεκμηρίωση πρέπει να αναφέρουν σαφώς, όσον αφορά τα στοιχεία α), β) και γ), ότι ο ανεμιστήρας χρησιμοποιείται μόνο για τον σκοπό για τον οποίο έχει σχεδιασθεί και, όσον αφορά το στοιχείο δ), τα προϊόντα για τα οποία προορίζεται. Άρθρο 2 Ορισμοί Επιπροσθέτως προς τους ορισμούς της οδηγίας 2009/125/ΕΚ, ισχύουν οι ακόλουθοι ορισμοί: 1) «Ανεμιστήρας»: περιστροφικό μηχάνημα με πτερύγια το οποίο χρησιμοποιείται για να διατηρεί συνεχή ροή αερίου, συνήθως αέρα, διαμέσου αυτού, του οποίου το έργο ανά μονάδα μάζας δεν υπερβαίνει τα 25 kJ/kg και το οποίο: - έχει σχεδιαστεί για χρήση ή είναι εφοδιασμένο με ηλεκτροκινητήρα ηλεκτρικής ισχύος εισόδου μεταξύ 125 W και 500 kW (≥ 125 W και ≤ 500 kW) για την κίνηση της πτερωτής στο σημείο βέλτιστης ενεργειακής της απόδοσης, - είναι αξονικός ανεμιστήρας, φυγοκεντρικός ανεμιστήρας, ανεμιστήρας εγκάρσιας ροής ή ανεμιστήρας μικτής ροής, - μπορεί να είναι ή να μην είναι εφοδιασμένος με κινητήρα, όταν διατίθεται στην αγορά ή τίθεται σε λειτουργία. 2) «Πτερωτή»: το τμήμα του ανεμιστήρα το οποίο μεταδίδει ενέργεια στη ροή αερίου και είναι επίσης γνωστό ως δρομέας. 3) «Αξονικός ανεμιστήρας»: ανεμιστήρας ο οποίος ωθεί αέριο κατά την κατεύθυνση του άξονα περιστροφής μίας ή περισσοτέρων πτερωτών, ενώ οι περιστρεφόμενες πτερωτές προκαλούν εφαπτομενική περιδίνηση. Ο αξονικός ανεμιστήρας μπορεί να είναι ή να μην είναι εφοδιασμένος με κυλινδρικό περίβλημα, με οδηγητικά πτερύγια αναρρόφησης ή κατάθλιψης ή με τοίχωμα ανοίγματος ή δακτύλιο ανοίγματος. 4) «Οδηγητικά πτερύγια αναρρόφησης»: πτερύγια, ρυθμιζόμενα ή μη, τα οποία είναι τοποθετημένα πριν από την πτερωτή ώστε να προσάγουν το ρεύμα αερίου στην πτερωτή. 5) «Οδηγητικά πτερύγια κατάθλιψης»: πτερύγια, ρυθμιζόμενα ή μη, τα οποία είναι τοποθετημένα μετά την πτερωτή ώστε να απάγουν το ρεύμα αερίου από την πτερωτή. 6) «Τοίχωμα ανοίγματος»: πλάκα με άνοιγμα στο οποίο επικάθεται ο ανεμιστήρας και το οποίο επιτρέπει την προσάρτηση του ανεμιστήρα σε άλλες κατασκευές. 7) «Δακτύλιος ανοίγματος»: δακτύλιος με άνοιγμα στο οποίο επικάθεται ο ανεμιστήρας και το οποίο επιτρέπει την προσάρτηση του ανεμιστήρα σε άλλες κατασκευές. 8) «Φυγοκεντρικός ανεμιστήρας»: ανεμιστήρας στον οποίο το αέριο εισέρχεται σε μία ή περισσότερες πτερωτές με κατεύθυνση ουσιαστικά παράλληλη προς τον άξονά τους και εξέρχεται με κατεύθυνση κάθετη προς τον άξονα αυτό. Η πτερωτή μπορεί να φέρει ένα ή περισσότερα στόμια αναρρόφησης και ενδέχεται να διαθέτει περίβλημα. (9) «Φυγοκεντρικός ανεμιστήρας με ακτινικά πτερύγια»: φυγοκεντρικός ανεμιστήρας στον οποίο η εξωτερική κατεύθυνση των πτερυγίων των πτερωτών στην περιφέρεια είναι ακτινική σε σχέση με τον άξονα περιστροφής. 10) «Φυγοκεντρικός ανεμιστήρας με κεκλιμένα προς τα εμπρός πτερύγια (forward curved)» καλείται ένας φυγοκεντρικός ανεμιστήρας όπου η εξωτερική κατεύθυνση των πτερυγίων των πτερωτών στην περιφέρεια είναι ίδια με τη φορά περιστροφής. 11) «Φυγοκεντρικός ανεμιστήρας με κεκλιμένα προς τα πίσω πτερύγια (backward curved), χωρίς περίβλημα»: φυγοκεντρικός ανεμιστήρας στον οποίο η εξωτερική κατεύθυνση των πτερυγίων των πτερωτών στην περιφέρεια είναι αντίθετη με τη φορά περιστροφής και ο οποίος δεν διαθέτει περίβλημα. 12) «Περίβλημα»: κέλυφος που περιβάλλει την πτερωτή και κατευθύνει το ρεύμα αερίου προς και από την πτερωτή, καθώς και διαμέσου αυτής. 13) «Φυγοκεντρικός ανεμιστήρας με κεκλιμένα προς τα πίσω πτερύγια και με περίβλημα»: φυγοκεντρικός ανεμιστήρας στον οποίο η εξωτερική κατεύθυνση των πτερυγίων της πτερωτής στην περιφέρεια είναι αντίθετη με τη φορά περιστροφής και ο οποίος διαθέτει περίβλημα. 14) «Ανεμιστήρας εγκάρσιας ροής»: ανεμιστήρας στον οποίο η διαδρομή του αερίου διαμέσου της πτερωτής ακολουθεί κατεύθυνση ουσιαστικά σε ορθή γωνία προς τον άξονά της, τόσο κατά την είσοδο όσο και κατά την έξοδό του από την πτερωτή στην περιφέρειά της. 15) «Ανεμιστήρας μικτής ροής»: ανεμιστήρας στον οποίο η διαδρομή του αερίου διαμέσου της πτερωτής είναι ενδιάμεση ανάμεσα στις διαδρομές αερίου στους φυγοκεντρικούς και τους αξονικούς ανεμιστήρες. 16) «Λειτουργία βραχείας διάρκειας» καλείται η λειτουργία ενός κινητήρα με σταθερό φορτίο, η οποία δεν διαρκεί τόσο ώστε να επιτευχθεί θερμοκρασιακή ισορροπία. 17) «Ανεμιστήρας εξαερισμού» καλείται ένας ανεμιστήρας ο οποίος δεν χρησιμοποιείται στα ακόλουθα συνδεόμενα με την ενέργεια προϊόντα: - στεγνωτήρια και πλυντήρια-στεγνωτήρια μέγιστης ηλεκτρικής ισχύος εισόδου 3 kW, - εσωτερικές μονάδες οικιακών προϊόντων κλιματισμού και εσωτερικά οικιακά κλιματιστικά μέγιστης ισχύος εξόδου ≤ 12 kW, - προϊόντα της τεχνολογίας πληροφοριών. 18) «Ειδικός λόγος»: το πηλίκο της πίεσης ανακοπής (ηρεμίας), μετρούμενης στο στόμιο κατάθλιψης (εξαγωγή) του ανεμιστήρα, δια της πίεσης ανακοπής στο στόμιο αναρρόφησης (εισαγωγή) του ανεμιστήρα, στο σημείο βέλτιστης ενεργειακής απόδοσής του. Άρθρο 3 Απαιτήσεις οικολογικού σχεδιασμού 1. Οι απαιτήσεις οικολογικού σχεδιασμού για τους ανεμιστήρες παρατίθενται στο παράρτημα Ι. 2. Κάθε απαίτηση ενεργειακής απόδοσης ανεμιστήρων που περιλαμβάνεται στο παράρτημα Ι ενότητα 2 ισχύει σύμφωνα με το ακόλουθο χρονοδιάγραμμα: α) πρώτη φάση: από την 1η Ιανουαρίου 2013, οι ανεμιστήρες εξαερισμού δεν έχουν ενεργειακή απόδοση στόχου χαμηλότερη από την καθοριζόμενη στο παράρτημα Ι ενότητα 2 πίνακας 1· β) δεύτερη φάση: από την 1η Ιανουαρίου 2015, όλοι οι ανεμιστήρες δεν έχουν ενεργειακή απόδοση στόχου χαμηλότερη από την καθοριζόμενη στο παράρτημα Ι ενότητα 2 πίνακας 2. 3. Οι απαιτούμενες πληροφορίες προϊόντος για τους ανεμιστήρες, καθώς και ο τρόπος εμφάνισής τους καθορίζονται στο παράρτημα Ι ενότητα 3. Οι απαιτήσεις αυτές ισχύουν από την 1η Ιανουαρίου 2013. 4. Οι απαιτήσεις ενεργειακής απόδοσης ανεμιστήρων οι οποίες περιλαμβάνονται στο παράρτημα Ι ενότητα 2 δεν ισχύουν για τους ανεμιστήρες που είναι σχεδιασμένοι για λειτουργία: α) με βέλτιστη ενεργειακή απόδοση στις 8 000 στροφές ανά λεπτό και άνω · β) σε εφαρμογές όπου ο «ειδικός λόγος» είναι μεγαλύτερος από 1,11· γ) ως μεταφορικοί ανεμιστήρες που χρησιμοποιούνται για τη μεταφορά μη αέριων ουσιών σε εφαρμογές σε βιομηχανικές διεργασίες. 5. Για τους ανεμιστήρες διπλής χρήσης που έχουν σχεδιαστεί τόσο για εξαερισμό σε φυσιολογικές συνθήκες, όσο και για χρήση σε έκτακτη ανάγκη, με βραχεία διάρκεια λειτουργίας, όσον αφορά τις απαιτήσεις πυρασφάλειας που καθορίζονται στην οδηγία 89/106/ΕΚ, οι τιμές των εφαρμοστέων βαθμών απόδοσης που καθορίζονται στο παράρτημα Ι ενότητα 2 θα είναι χαμηλότερες κατά 10 % όσον αφορά τον πίνακα 1 και κατά 5 % όσον αφορά τον πίνακα 2. 6. Η συμμόρφωση με τις απαιτήσεις οικολογικού σχεδιασμού μετράται και υπολογίζεται σύμφωνα με τις απαιτήσεις του παραρτήματος ΙΙ. Άρθρο 4 Αξιολόγηση της συμμόρφωσης Η διαδικασία αξιολόγησης της συμμόρφωσης, που αναφέρεται στο άρθρο 8 της οδηγίας 2009/125/ΕΚ, είναι το σύστημα εσωτερικού ελέγχου σχεδιασμού που καθορίζεται στο παράρτημα IV της εν λόγω οδηγίας ή το σύστημα διαχείρισης για την αξιολόγηση συμμόρφωσης, που καθορίζεται στο παράρτημα V της ίδιας οδηγίας. Άρθρο 5 Διαδικασία επαλήθευσης για την επιτήρηση της αγοράς Κατά τη διενέργεια των ελέγχων επιτήρησης της αγοράς που αναφέρονται στο άρθρο 3 παράγραφος 2 της οδηγίας 2009/125/ΕΚ, οι αρχές των κρατών μελών εφαρμόζουν τη διαδικασία επαλήθευσης που καθορίζεται στο παράρτημα ΙΙΙ του παρόντος κανονισμού. Άρθρο 6 Ενδεικτικά κριτήρια συγκριτικής αξιολόγησης Τα ενδεικτικά κριτήρια συγκριτικής αξιολόγησης για τους διαθέσιμους στην αγορά ανεμιστήρες με τις βέλτιστες επιδόσεις κατά τον χρόνο έναρξης ισχύος του παρόντος κανονισμού παρατίθενται στο παράρτημα IV. Άρθρο 7 Επανεξέταση Η Επιτροπή επανεξετάζει τον παρόντα κανονισμό, το αργότερο τέσσερα έτη από την έναρξη της ισχύος του και υποβάλλει το αποτέλεσμα της επανεξέτασης αυτής στο φόρουμ διαβούλευσης για τον οικολογικό σχεδιασμό. Η επανεξέταση αφορά κυρίως τη σκοπιμότητα μείωσης του αριθμού των τύπων ανεμιστήρων, ώστε να ενισχυθεί ο ανταγωνισμός με βάση την ενεργειακή απόδοση μεταξύ ανεμιστήρων που μπορούν να επιτελέσουν συγκρίσιμη λειτουργία. Κατά την επανεξέταση αξιολογείται επίσης η δυνατότητα μείωσης του πεδίου εφαρμογής των εξαιρέσεων, συμπεριλαμβανομένων των απαλλαγών για τους ανεμιστήρες διπλής χρήσης. Άρθρο 8 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 30 Μαρτίου 2011.

Classification Labels:
1154
712

Label Descriptions:
{"1154": "Ενεργειακή πολιτική", "712": "ΕΝΕΡΓΕΙΑ"}

EuroVoc IDs (Original): 13
2498
3641
2470
1401

EuroVoc IDs (Expanded): 13
2498
3641
2470
1401

Dataset Source: meu

Split: dev